Geen verandering in die petrolprysArgieffoto Die prys van petrol sal dieselfde bly, maar die prys van diesel sal daal, het die departement van energie Vrydag gesê. “Diesel met ŉ swawelinhoud van 0.05% sal volgende week Woensdag met 5.6 sent per liter daal en diesel met ŉ swawelinhoud van 0.005% sal met 4.6 sent per liter daal,” het die departement in ŉ verklaring gesê. Paraffien sal met 7 sent per liter daal. “Die rede waarom die prys van petrol nie, soos verwag, met sowat 5c gedaal het nie, en die prys van diesel nie met 10c gedaal het nie, is omdat die onvoorspelbare tydelike leiheffing met 4,38 sent per liter gestyg het,” het Paul Joubert, senior navorser by die Solidariteit Navorsingsinstituut, aan Maroela Media gesê. “Dit kanselleer dus die oorverhaling op petrol uit, en kanselleer die helfte van die oorverhaling op diesel ook uit.”